Man op KZN-plaas geskietFoto: Netcare 911. ŉ Man in sy laat 40’s is Donderdag laatmiddag op die plaas Millview naby Shakaskraal in KwaZulu-Natal geskiet. Kyle van Reenen, woordvoerder van Marshall Security, het gesê die man is in ŉ ernstige toestand. “Ons het omstreeks 16:00 ŉ oproep ontvang en het die man aangetref waar hy in sy Toyota Hilux-bakkie gesit het. Hy is in die regterbeen geskiet,” het Van Reenen gesê. “Hy is op die toneel gestabiliseer en met ŉ ambulans na ŉ nabygeleë hospitaal vervoer vir verdere mediese sorg. Dit blyk dat die man deur ŉ onbekende aantal verdagtes aangeval is toe hy die plaas wou verlaat. Daar is verskeie skote op sy bakkie gevuur voordat die aanvallers in ŉ onbekende rigting gevlug het,” het Van Reenen gesê. Volgens Van Reenen is daar na die verdagtes gesoek maar niemand is vasgetrek nie. Chris Botha, woordvoerder van Netcare 911, het gesê hulle paramedici is omstreeks 16:15 na die toneel ontbied. “Dit blyk dat die man, van Keniaanse afkoms, naby die plaas was toe die skietery plaasgevind het. Die voertuig het van die pad af beweeg en langs ŉ suikerrietplantasie tot stilstand gekom,” het Botha gesê. Lt.kol. Thulani Zwane, woordvoerder van die polisie, het aan Maroela Media gesê ’n saak van poging tot moord word deur die Umhlali-polisie ondersoek. Volgens Zwane is die motief vir die aanval onbekend.